Informatīvais ziņojums

**"Par iestāšanos un līdzdalību Eiropas Biznesa Reģistru asociācijā"**

Eiropas Biznesa Reģistru asociāciju (turpmāk – Asociācija) ir plānots dibināt 2019. gada 1. janvārī kā bezpeļņas starptautisku biedrību, kuras jebkādi ienākumi būtu novirzāmi tās mērķu sasniegšanai.

Asociāciju nolemts izveidot, integrējot vienā organizācijā (Asociācijā) Eiropas Biznesa reģistru un Eiropas Komercreģistru forumu. Eiropas Biznesa reģistrs izveidojās 1998. gadā ilgstošas tehniskās sadarbības starp komercreģistriem Eiropā rezultātā, bet Eiropas Komercreģistru forums radās 2000. gadā ikgadējas komercreģistru konferences panākumu rezultātā, lai stiprinātu turpmāko komercreģistru sadarbību. Norādīto struktūru dalībnieki uzskata, ka viņu intereses un mērķus vislabāk varēs sasniegt, ja tās tiks integrētas vienā iestādē, tādējādi ir izveidojama Asociācija.

Papildus norādāms, ka Latvijas Republikas Uzņēmumu reģistrs (turpmāk – Uzņēmumu reģistrs) kopš pirmsākumiem ir Eiropas Komercreģistru foruma biedrs un šīs organizācijas idejas autors (pirmā konference notika Rīgā 1998. gadā). Eiropas Komercreģistru foruma mērķis ir atvieglot informācijas un prakses apmaiņu starp komercreģistriem, kā arī veicināt sadarbību ar citām starptautiskajām komercreģistru organizācijām. Eiropas Komercreģistru forums apvieno kopumā 33 valstu reģistrus un rīko ikgadējus forumus, sniedzot iespēju efektīvi apmainīties ar labo praksi citos komercreģistros un risināt visiem komercreģistriem aktuālas problēmas. Piemēram, šobrīd tiek organizētas regulāras Eiropas Komercreģistru foruma sanāksmes saistībā ar patieso labuma guvēju reģistrācijas ieviešanu.

Eiropas Biznesa reģistrs, savukārt, ir valstu komercreģistru un privātu informācijas sniedzēju tīkls, kas pašlaik apvieno 26 Eiropas valstu komercreģistrus vai to informācijas izplatītājus. Eiropas Biznesa reģistra biedrs no Latvijas ir sabiedrība ar ierobežotu atbildību "LURSOFT".

Plānotais Asociācijas mērķis atbilstoši tās statūtu projektam būs sniegt atbalstu saviem biedriem to darbībā neatkarīgi no tā, vai šāda nepieciešamība izriet no juridiskiem pienākumiem vai citādi, un veicināt sadarbību starp organizācijas biedriem un citām personām jautājumos, kas iedalīti divās grupās:

1. politikas jautājumi;
2. komercreģistru informācijas apmaiņa.

Politikas jautājumi aptver šādus aspektus:

1. Nodrošināt vienotu pārstāvību sarunās ar trešajām personām, ko īstenotu Asociācija, strādājot ar spēcīgu (Eiropas) komercreģistru tīklu, kurā komercreģistra iestādes var tikties, dalīties ar risināmajiem jautājumiem un labāko prakses pieredzi un strādāt pie vienotiem risinājumiem. Tomēr norādītā vienotā pārstāvība neaizstātu oficiālo individuālo biedra viedokli un biedra attiecības ar citām organizācijām. Popularizēt Biznesa reģistra domēnu un tā iespējas.

2. Organizēt Asociācijas ikgadējās konferences.

3. Veikt pētījumus un veicināt Asociācijas biedru un/vai trešo personu turpmākās darbības attīstību komercreģistru vidē, tajā skaitā sniedzot konsultācijas par attiecīgajiem darbības un tehnoloģiskajiem izaicinājumiem un standartiem, pārvaldīt starptautisko komercreģistru apsekojumu un sasaukt darba grupas par īpašām tēmām.

4. Vadīt attiecīgos projektus un piesaistīt finansējumu šiem projektiem.

5. Gan Beļģijā, gan ārvalstīs veikt jebkuru citu atbilstošu darbību, lai atbalstītu Asociācijas biedru darbību šo statūtu ietvaros.

Komercreģistru informācijas apmaiņa aptver šādus aspektus:

1. Nodrošināt līdzekļus komercreģistru informācijas apmaiņai, izmantojot elektronisko komunikāciju, lai atvieglotu šādas informācijas izmantošanu to klientiem un pašiem reģistriem, vienlaikus atzīstot, ka nav lietderīgi konkurēt ar Eiropas Komisijas oficiālo starptautisko platformu, vienkārši dublējot tās funkcionalitāti un lietderību. Komercreģistru informācijas tirgus vajadzību uzraudzība, lai palīdzētu saviem biedriem veidot piemērotu tirgus produktu.

2. Nodrošināt inovatīvu vidi sadarbības pasākumiem un komercreģistru iniciatīvām, it īpaši komercreģistru informācijas izplatīšanas jomā.

Asociācijas statūtu projekts paredz, ka par Asociācijas biedriem varēs būt:

* 1. Eiropas Parlamenta un Padomes 2017. gada 14. jūnija direktīvā (ES) 2017/1132 attiecībā uz sabiedrību tiesību dažiem aspektiem noteiktie Eiropas Ekonomiskās zonas dalībvalstu komercreģistri;
  2. no citām valstīm – oficiālie komercreģistri;
  3. organizācijas, kuras ir pilnvarotas izplatīt komercreģistra informāciju un kuras ir iecēlusi oficiālā iestāde.

Biedri iedalīsies pilntiesīgajos biedros un asociētajos biedros. Pilntiesīgie biedri varēs būt tikai statūtu projektā norādītie oficiālie komercreģistri. Savukārt statūtu projektā norādītās organizācijas, kuras pilnvarotas izplatīt komercreģistra informāciju un kuras noteikusi iepriekš norādītā iestāde, varēs būt tikai asociētie biedri. Arī statūtu projektā norādītie oficiālie komercreģistri varēs būt asociētie biedri, ja attiecīgo komercreģistru dalībvalsts normatīvie akti nepieļaus pilntiesīga biedra statusu Asociācijā.

Asociācijas lēmējinstitūcijas – Ģenerālās asamblejas – sapulcēs varēs piedalīties un izteikt viedokli gan pilntiesīgie, gan asociētie biedri, taču balsošanas tiesības būs vienīgi pilntiesīgajiem biedriem.

Asociācijas biedri atbilstoši to statusam būs ierobežoti jautājumos, kuru apspriešanā un lemšanā tie piedalīsies. Pilntiesīgie biedri (kā arī asociētie biedri – komercreģistri) varēs izvēlēties – piedalīties gan politikas, gan informācijas apmaiņas jautājumos vai tikai vienā no šiem jautājumiem, savukārt asociētie biedri – tikai informācijas izplatīšanas jautājumos.

Izstāties no Asociācijas tās biedri varēs tikai jebkura gada 1. janvārī, par to paziņojot sešus mēnešus iepriekš. Asociācijas biedri būs atbildīgi tikai par dalības maksas apmaksu pilnā apmērā, bet nekādā gadījumā nebūs atbildīgi par Asociācijas saistībām.

Par biedru uzņemšanu būs tiesīga lemt Asociācijas valde atbilstoši Ģenerālās asamblejas, jeb lēmējinstitūcijas izdotajiem noteikumiem. Valdes lēmums būs galīgs.

Valdes priekšsēdētājam un vairākumam Asociācijas valdes locekļu jābūt pilntiesīgajiem biedriem.

Dalības maksa Eiropas Komercreģistru forumā šobrīd ir 3401 *euro*. No diskusijām Asociācijas veidošanas gaitā secināms, ka lielākā daļa nākamo Asociācijas biedru nav gatavas maksāt lielāku biedra naudu. Šī vēlme ir apstiprināta ar Asociācijas izveidi saistītajos dokumentos. Iestājoties un līdzdarbojoties Asociācijā, ikvienam tās biedram, arī Latvijas pārstāvim, visu tā līdzdalības laiku Asociācijā būs pienākums maksāt biedra naudu norādītajā apmērā. Ņemot vērā Latvijas līdzšinējo līdzdalību Eiropas Komercreģistru forumā un ar to saistītos biedra naudas maksājumus, Latvijas iestāšanās un līdzdalība Asociācijā finansiālā ziņā nav saistīta ar papildu izmaksām un līdz ar to tai nav ietekmes uz valsts budžetu.

Norādāms, ka Uzņēmumu reģistrs iegulda resursus risinājumos, kas ir saistīti ar datu nodošanu Biznesa Reģistru Savstarpējās Savienošanas sistēmai, līdz ar to līdzdalība Asociācijas datu izplatīšanas risinājumā nav aktuāla.

Pieņemot, ka vairums Eiropas Komercreģistru foruma līdzšinējo biedru kļūs par Asociācijas biedriem, Asociācija tās izveides gadījumā būs spēcīgākā komercreģistrus un komercreģistru informācijas izplatītājus apvienojošā organizācija ar attiecīgi pietiekami autoritatīvu viedokli nozarē.

Šā gada 8. novembrī paredzēta tikšanās Helsinkos, kuras laikā plānots parakstīt topošo biedru apliecinājumu par gatavību iestāties jaundibināmajā organizācijā.

Ņemot vērā Uzņēmumu reģistra darbības mērķi veikt komersantu un citu tiesību subjektu un juridisko faktu reģistrāciju, lai nodibinātu tiesību subjektu juridisko statusu un nodrošinātu ziņu par tiem publisku ticamību un pieejamību, kā arī likumā "Par Latvijas Republikas Uzņēmumu reģistru" noteikto kompetenci komercreģistru un citu reģistru vešanā un informācijas pieejamības nodrošināšanā, iestāšanās Asociācijā ir Uzņēmumu reģistram piekritīgs jautājums un Uzņēmumu reģistrs varētu pārstāvēt Latviju Asociācijā.

Ņemot vērā minēto, Uzņēmumu reģistram nepieciešams nodrošināt:

1) apliecinājuma par gatavību iestāties Asociācijā parakstīšanu;

2) darbības, kas nepieciešamas, lai iestātos Asociācijā;

3) biedra naudas samaksu Asociācijas budžetā 3401 *euro* apmērā ik gadu;

4) sekmīgu līdzdalību Asociācijā, pārstāvot Latvijas turpmākās intereses un veicinot Asociācijas statūtos noteikto mērķu sasniegšanu.

Tieslietu ministrs Dzintars Rasnačs

Švarca 67031732

dzintra.svarca@ur.gov.lv